ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สจ.   39/2551

เรื่อง   การคํานวณราคาเสนอขายหลักทรัพย์และการกําหนดราคาตลาด

เพื่อการพิจารณาการเสนอขายหุ้นที่ออกใหม่ในราคาต่ํา

                             

อาศัยอํานาจตามความในข้อ 4 แห่งประกาศคณะกรรมการกํากับตลาดทุน ที่ ทจ. 28/2551เรื่อง การขออนุญาตและการอนุญาตให้เสนอขายหุ้นที่ออกใหม่ ลงวันที่ 15 ธันวาคม พ.ศ. 2551  สํานักงานออกข้อกําหนดไว้ดังต่อไปนี้


ข้อ ๑ ในประกาศนี้

“หลักทรัพย์”  หมายความว่า  หุ้น ใบสําคัญแสดงสิทธิที่จะซื้อหุ้น หรือหุ้นกู้แปลงสภาพ


ข้อ ๒ เพื่อประโยชน์ในการพิจารณาว่าการเสนอขายหลักทรัพย์ที่ออกใหม่ในกรณีใดมีลักษณะเข้าข่ายเป็นการเสนอขายหุ้นที่ออกใหม่ในราคาต่ําตามประกาศคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายหุ้นที่ออกใหม่ ให้การคํานวณราคาเสนอขายหลักทรัพย์และการกําหนดราคาตลาดเป็นไปตามหลักเกณฑ์ดังต่อไปนี้

                   (1)  ราคาเสนอขายหลักทรัพย์ให้คํานวณดังนี้

1. กรณีเป็นการเสนอขายหุ้น ให้ใช้ราคาเสนอขายต่อผู้ลงทุน
2. กรณีเสนอขายหุ้นกู้แปลงสภาพ  ให้ใช้ราคาเสนอขายหุ้นกู้แปลงสภาพหารด้วยอัตราแปลงสภาพ
3. กรณีเป็นการเสนอขายใบสําคัญแสดงสิทธิที่จะซื้อหุ้น ให้ใช้ราคาเสนอขายใบสําคัญแสดงสิทธิที่จะซื้อหุ้นรวมกับราคาใช้สิทธิที่จะซื้อหุ้นตามใบสําคัญแสดงสิทธินั้น
4. กรณีเสนอขายหุ้นควบคู่ไปกับใบสําคัญแสดงสิทธิที่จะซื้อหุ้น ให้คํานวณดังนี้

((Ps) (Qs)) + ((Pw)(Qw)) + ((Ep)( Qx)) 

                   Qs +  Qx

                             ทั้งนี้ โดยที่

                             Ps   =  ราคาเสนอขายหุ้น

                             Qs  =  จํานวนหุ้นที่เสนอขายควบคู่ไปกับใบสําคัญแสดงสิทธิที่จะซื้อหุ้น

                             Pw =  ราคาเสนอขายใบสําคัญแสดงสิทธิที่จะซื้อหุ้น

                             Qw =  จํานวนใบสําคัญแสดงสิทธิที่จะซื้อหุ้นที่เสนอขายควบคู่ไปกับหุ้น

                             Ep  =  ราคาใช้สิทธิที่จะซื้อหุ้นตามใบสําคัญแสดงสิทธิที่จะซื้อหุ้น

                             Qx  =  จํานวนหุ้นที่จะได้รับจากการใช้สิทธิที่จะซื้อหุ้นตาม Qw

                   (2) ราคาตลาดให้ใช้ราคาใดราคาหนึ่งดังต่อไปนี้ 

                        (ก) ราคาถัวเฉลี่ยถ่วงน้ําหนักของหุ้นในตลาดหลักทรัพย์แห่งประเทศไทยย้อนหลังไม่น้อยกว่าเจ็ดวันทําการติดต่อกัน แต่ไม่เกินสิบห้าวันทําการติดต่อกัน ก่อนวันกําหนดราคาเสนอขาย  โดยราคาที่นํามาถัวเฉลี่ยดังกล่าวอาจใช้ราคาปิดหรือราคาเฉลี่ยของการซื้อขายหุ้นนั้นในแต่ละวันก็ได้ ทั้งนี้ วันกําหนดราคาเสนอขายให้เป็นไปตามมติคณะกรรมการบริษัท ซึ่งเป็นวันใดวันหนึ่งดังนี้

                                       1. วันที่คณะกรรมการมีมติให้เสนอวาระต่อที่ประชุมผู้ถือหุ้นเพื่อขออนุมัติให้บริษัทเสนอขายหุ้นที่ออกใหม่ในราคาต่ํา

2. วันที่ที่ประชุมผู้ถือหุ้นมีมติอนุมัติให้บริษัทเสนอขายหุ้นที่ออกใหม่ในราคาต่ํา

3. วันแรกที่เสนอขายต่อผู้ลงทุน

4. วันที่ผู้ลงทุนมีสิทธิแปลงสภาพตามหุ้นกู้แปลงสภาพ หรือมีสิทธิซื้อหุ้นตามใบสําคัญแสดงสิทธิที่จะซื้อหุ้น                             

                             (ข)  ราคาที่กําหนดโดยผ่านการวิเคราะห์เปรียบเทียบกับความต้องการซื้อและความต้องการขายหุ้นที่ออกใหม่ของบริษัท เช่น การสํารวจความต้องการซื้อหลักทรัพย์ (book building) เป็นต้น 

                        (ค)  ราคายุติธรรมที่ประเมินโดยที่ปรึกษาทางการเงินที่อยู่ในบัญชีที่สํานักงานให้ความเห็นชอบ


ผู้มีอํานาจลงนาม -                              ประกาศ   ณ  วันที่    24  ธันวาคม  พ.ศ. 2551

 

                                                  (นายธีระชัย  ภูวนาถนรานุบาล)

                                                              เลขาธิการ

                                  สํานักงานคณะกรรมการกํากับหลักทรัพย์และตลาดหลักทรัพย์


หมายเหตุ - เหตุผลในการออกประกาศฉบับนี้ คือ  เพื่อให้เกิดความชัดเจนในการคํานวณราคาเสนอขายหลักทรัพย์ที่มีลักษณะเข้าข่ายเป็นการเสนอขายหุ้นที่ออกใหม่ในราคาต่ํา  จึงได้กําหนดวิธีการที่แน่นอนในการคํานวณราคาเสนอขายหลักทรัพย์ที่จะนํามาเปรียบเทียบกับราคาตลาดราคาใดราคาหนึ่งตามที่กําหนด จึงจําเป็นต้องออกประกาศนี้